Asiakirjat Helleenien tasavallan liittymisestä Euroopan yhteisöihin - Asiakirja Helleenien tasavallan liittymisehdoista ja perustamissopimusten mukautuksista - Pöytäkirja N:o 4 puuvillasta



Virallinen lehti nro L 291 , 19/11/1979 s. 0174



Asiakirjat Helleenien tasavallan liittymisestä Euroopan yhteisöihin - Asiakirja Helleenien tasavallan liittymisehdoista ja perustamissopimusten mukautuksista - Pöytäkirja N:o 4 puuvillasta KORKEAT SOPIMUSPUOLET, jotka tunnustavat puuvillan tuotannon suuren merkityksen Kreikan taloudelle, tunnustavat kyseisen tuotannon erityisesti maatalouteen liittyvän luonteen, tunnustavat, että koska puuvillalla on tärkeä merkitys raaka-aineena, kauppajärjestelyyn kolmansien maiden kanssa ei tarvitse puuttua, ja katsovat, että tämän pöytäkirjan nojalla määrättyä järjestelyä on kaiken yhteisön tuottajien välisen syrjinnän välttämiseksi sovellettava yhteisön alueella kokonaisuudessaan, OVAT SOPINEET SEURAAVISTA MÄÄRÄYKSISTÄ: 1. Tämä pöytäkirja koskee yhteisen tullitariffin nimikkeeseen 55.01 kuuluvaa karstaamatonta ja kampaamatonta puuvillaa. 2. Yhteisössä perustetaan järjestely, jonka tarkoituksena on erityisesti: - tukea puuvillan tuotantoa niillä yhteisön alueilla, joilla tällä tuotannolla on tärkeä merkitys maataloudelle, - mahdollistaa kohtuulliset tulot kyseisille tuottajille, - vakauttaa markkinat parantamalla rakenteita tarjonnan ja markkinoille saattamisen kannalta. 3. Edellisessä kohdassa tarkoitettu järjestely sisältää tuotannolle myönnetyn tuen. Hallinnon ja valvonnan helpottamiseksi tuotantotuki myönnetään siementenpoistoa harjoittavien yritysten kautta. Tässä yhteydessä tulisi valvoa, ettei yhteisön sisällä muodostu kilpailun vääristymistä jalostusta seuraavissa vaiheissa. Kyseisen tuen määrä vahvistetaan säännöllisesti sen eron perusteella, joka ilmenee - puuvillalle, josta siemeniä ei ole poistettu, 2 kohdassa tarkoitettujen perusteiden mukaisesti vahvistetun tavoitehinnan ja - maailmanmarkkinoiden tarjonnan ja kurssien perusteella vahvistetun maailmanmarkkinahinnan välillä. Tuotantotuen myöntäminen rajoitetaan tiettyyn yhteisölle vuosittain vahvistettuun määrään puuvillaa. Kyseinen määrä sijoittuu suuruudeltaan - yhteisön tuotantoa vuosina 1978, 1979 ja 1980 tai jonain näistä vuosista vastaavan määrän ja - edellistä luetelmakohtaa sovellettaessa vahvistetun määrän, jota on korotettu 25 prosentilla, väliin. Jos tosiasiallisen tuotannon määrä markkinavuonna ylittää kyseiselle markkinavuodelle vahvistetun määrän, tuen määrää muutetaan kertoimella, joka saadaan jakamalla vahvistettu määrä tosiasiallisesti tuotetulla määrällä. 4. Tarjonnan keskittämisen ja tuotannon mukauttamisen markkinoiden vaatimuksiin mahdollistamiseksi puuvillan tuottajille perustetaan järjestely, joka kannustaa tuottajaryhmittymien ja niiden liittojen muodostamista. Kyseisellä järjestelyllä säädetään tuen myöntämisestä tuottajaryhmittymien perustamisen kannustamiseksi ja niiden toiminnan helpottamiseksi. Järjestely on rajattu hyödyttämään ryhmittymiä, jotka - on perustettu tuottajien omasta aloitteesta, - antavat riittävän takuun toimintansa kestosta ja tehokkuudesta, - ovat kyseisen jäsenvaltion hyväksymiä. 5. Yhteisön kauppajärjestelyyn kolmansien maiden kanssa ei tarvitse puuttua. Tässä tarkoituksessa ei voida säätää mistään tuontia rajoittavasta toimenpiteestä. 6. Jäsenvaltiot ja komissio toimittavat toisilleen tarvittavat tiedot tässä pöytäkirjassa tarkoitetun järjestelyn soveltamiseksi. 7. Tämän pöytäkirjan nojalla määrätyt tai toteutettavat toimenpiteet ovat yhteisön rahoituksen kohteena ETY:n perustamissopimuksen määräysten mukaisesti. 8. Neuvosto päättää määräenemmistöllä komission ehdotuksesta ja edustajakokousta kuultuaan 3 kohdassa tarkoitetusta tavoitehinnasta. 9. Neuvosto päättää määräenemmistöllä komission ehdotuksesta tarvittavat toimenpiteistä tässä pöytäkirjassa tarkoitettujen määräysten täytäntöön panemiseksi ja erityisesti: a) menettelytapasäännöistä ja asianmukaisen hallinnoimisen säännöistä pöytäkirjan soveltamisen osalta; b) edellä 3 kohdassa tarkoitetun tuotantotukijärjestelyn yleisistä säännöistä ja samassa kohdassa tarkoitun maailmanmarkkinahinnan vahvistamisen perusteista; c) yleisistä säännöistä, jotka koskevat järjestelyä tuottajaryhmittymien ja niiden liittojen muodostamisen kannustamiseksi; d) edellä 7 kohdassa tarkoitettua rahoitusta koskevista yleisistä säännöistä. Neuvosto vahvistaa samaa menettelyä noudattaen: a) edellä 3 kohdassa tarkoitetun määrän vuosittain ja riittävän ajoissa ennen markkinavuoden alkua; b) edellä 4 kohdassa tarkoitetun tuen määrän; c) ne olosuhteet, joiden vallitessa voidaan toteuttaa tarvittavat siirtymäkauden toimenpiteet aikaisemmasta järjestelystä tämän pöytäkirjan soveltamisesta johtuvaan järjestelyyn siirtymisen helpottamiseksi, etenkin jos uuden järjestelyn käyttöön ottaminen sille määrättynä päivänä aiheuttaa tuntuvia ongelmia. 10. Komissio vahvistaa 3 kohdassa tarkoitetun maailmanmarkkinahinnan ja tuen määrän. 11. Neuvosto tarkastelee komission kertomuksen perusteella viimeistään viiden vuoden kuluttua tämän pöytäkirjan nojalla perustetun järjestelyn käyttöön ottamisesta kyseisen järjestelyn toimivuutta. Neuvosto päättää määräenemmistöllä komission ehdotuksesta ja edustajakokousta kuultuaan järjestelyssä mahdollisesti tarvittavista mukautuksista, jos ne tarkastelun tulosten perusteella ovat välttämättömiä. 12. Tämän pöytäkirjan nojalla toteutettavat toimenpiteet pannaan täytäntöön viimeistään 1 päivänä elokuuta 1981, ja niitä sovelletaan korjattuihin tuotteisiin ensimmäisen kerran vuonna 1981. Helleenien tasavallalla on oikeus säilyttää poikkeuksellisesti täytäntöönpanopäivämäärään asti ennen liittymistä alueellaan voimassa oleva tukijärjestely.